### | | | | --- | --- | | | | | --- | | **Byråd** 26. februar 2019 Sagsnr. 710-2018-16452 Dok.nr. 710-2019-37034 Sagsbehandler DPHVST | | 29.                 Kvalitetsrapport for Børn og Familie 2018 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til ”Kvalitetsrapport
for Børn og Familie 2018”.

Kvalitetsrapporten belyser resultater i forhold til arbejdet
med sårbare børn og unge i [adresse].

Byrådet skal endvidere tage stilling til hvilke
indsatsområder, der skal prioriteres i det videre arbejde med at styrke indsatsen
yderligere for sårbare børn og unge.

Omdrejningspunktet for kvalitetsrapporten er arbejdet med
tidlig opsporing og tidlig indsats, som blev vedtaget af Byrådet i forbindelse
med Budget 2017–2020. Resultaterne belyses igennem statistik og data om
afgørelser, der træffes i familierådgivningen i Børn og Familie.
Kvalitetsrapporten er vedlagt som bilag.

Det er første gang, der udarbejdes en kvalitetsrapport for
Børn og Familie. Det er planen, at den fremadrettet udarbejdes hvert andet år,
og at den skal anvendes som et mål- og resultatstyringsværktøj.

**VURDERING**

Børn og Skole vurderer på baggrund af den
første kvalitetsrapport for Børn og Familie, at resultaterne af arbejdet med
tidlig opsporing og tidlig indsats bevæger sig i en positiv retning, og at det
er lykkedes at omlægge indsatsen. Det fremgår, at udgifterne til forebyggende
foranstaltninger er øget, og at udgifterne til anbringelser er faldet. Desuden
fremgår det, at en stigende andel af de anbragte børn og unge anbringes i en
plejefamilie frem for på en døgninstitution. Børn og Skole har en forventning
om, at den positive udvikling vil fortsætte i et tæt samarbejde med
sundhedsplejen, dagtilbud og skoler.

Børn og Skole vurderer dog, at der fortsat er behov for at
støtte og udvikle plejefamilierne samt at rekruttere flere, for at flere
udsatte børn og unge kan anbringes i plejefamilie frem for på døgninstitution.

Børn og Skole vurderer også, at der er mulighed for at
styrke den tidlige indsats yderligere ved at benytte såkaldte ”fritidsfamilier”
efter servicelovens bestemmelser herom. En fritidsfamilie er en familie, der
efter skoletid eller dagtilbud drager omsorg for barnet og giver barnet stabile
relationer i et familielignende fællesskab.  Barnet indgår i familiens hverdag,
og familien støtter barnet eller den unge fx med den daglige lektiehjælp,
fritidsaktiviteter og legeaftaler. Barnet/den unge bor hjemme hos sine egne
forældre, men er hos fritidsfamilien i en større eller mindre del af sin
fritid, fx 1-3 eftermiddage om ugen. Børn og Familie stiller krav til
fritidsfamiliernes kompetencer, og hvad der skal arbejdes med.
Fritidsfamilierne aflønnes.

I forhold til udsatte børn og unges skolegang vurderer Børn
og Skole, at der er et meget stort behov for en styrket indsats.
Kvalitetsrapporten viser, at udsatte børn og unge generelt klarer sig markant
dårligere end ikke udsatte børn og unge bl.a. i forhold til fravær,
karaktergennemsnit, folkeskolens afgangsprøve og overgang til
ungdomsuddannelse.

Det er fx meget bekymrende, at kun 38 % af de udsatte børn
og unge i [adresse] var i gang med en ungdomsuddannelse 9 mdr. efter
afsluttet grundskole i 2016. Året før var andelen på 49 %, hvilket også er
lavt, da overgangen til ungdomsuddannelser er langt højere for ikke-udsatte
unge. I [adresse] var 88 % af de ikke-udsatte unge i gang med en
ungdomsuddannelse 9 mdr. efter afsluttet grundskole i 2016.

[adresse] er ikke alene om udfordringen, som udgør
et stort samfundsmæssigt problem. På landsplan er andelen af udsatte unge, der
var i gang med en ungdomsuddannelse 9 mdr. efter afsluttet grundskole i 2016,
45 %. En gennemført ungdomsuddannelse har afgørende betydning for den unges
muligheder på arbejdsmarkedet senere i livet. Det er derfor af stor betydning
for udsatte børn og unges fremtidsmuligheder, at de har en stabil skolegang, og
at de får en individuelt tilrettelagt indsats og relevant hjælp til at udvikle
sig fagligt, trives og komme godt videre i en ungdomsuddannelse.

Med afsæt i kvalitetsrapportens resultater foreslår Børn og
Skole, at der arbejdes med tre indsatsområder i 2019 og frem. Indsatsområderne
tager udgangspunkt i allerede besluttede indsatsområder, som blev prioriteret i
Budget 2018-2021 og Budget 2019-2022. Som konsekvens af Budget 2018-2021 er der
sket en opnormering med en yderligere plejefamiliekonsulent og med Budget
2019-2022 en omlægning af ungeindsatsen.

1.     Styrket
indsats i plejefamilier og fritidsfamilier

Børn og Skole vurderer, at det er afgørende fortsat at
prioritere indsatsen omring plejefamilier, og at indsatsen kan udvides og
styrkes med fritidsfamilier. Fritidsfamilier vil være en ny indsats, der kan
tilbyde udsatte børn og unge omsorg og hjælp i hverdagen. Det særlige ved den
nye indsats vil være, at barnet kan beholde en nær og hverdagsbaseret relation
til sin egen familie. En fritidsfamilie kan kompensere der, hvor barnets egne
forældre har svært ved at imødekomme barnets behov. Fritidsfamilien er dermed
også en hjælp til de biologiske forældre, som kan anvendes tidligt og
forebyggende og imødekommer barnets behov for hjælp og omsorg.

Børn og Skole vil i 2019 og 2020 starte tilbuddet op ved at
opbygge et korps af fritidsfamilier. Børn og Skole forventer, at det vil tage
tid at rekruttere familier og gøre de første erfaringer, og at afprøvningsfasen
det første år vil kunne holdes inden for det nuværende budget. Hvis
erfaringerne viser sig at være gode, forudser Børn og Skole, at tilbuddet kan
gøres til en fast del af Børn og Families tilbudsvifte. I så fald skal der
tages stilling til finansiering af udgifter til rekruttering, aflønning og
supervision af fritidsfamilierne.

2.     Udsatte
børn og unges skolegang

Der er evidens for, at en stabil skolegang er den mest
beskyttende faktor for et barn. En stabil skolegang har stor betydning for et
barns trivsel og udvikling og videre uddannelse. Derfor har arbejdet med
skolevægring og skolefravær høj prioritet.

Sammen med andre kommuner i [adresse] og Region
[adresse] har Børn og Skole igangsat et udviklingsprojekt, som er finansieret
af satspuljemidler fra 2018-2021. Formålet med projektet er at udvikle en
systematisk og vidensbaseret praksis for det opsporende og forebyggende arbejde
i forhold til børn og unge, der udviser begyndende skolevægring på grund af
lettere psykiske vanskeligheder.

Børn og Skole vil i tillæg hertil udarbejde forslag til et
samlet indsats for en styrket overvågning af skolefravær samt en mere målrettet
indsats for børn med højt skolefravær.

Det planlægges således at igangsætte en systematisk
overvågning og opfølgning på børn og unges fravær i kommunens folkeskoler samt
en tæt, tværfaglig og individuelt tilrettelagt indsats for de børn og unge, der
har et bekymrende fravær. Det kan fx indebære, at en tværgående Task Force fra
Børn og Familie sammen med medarbejdere og ledelse på skolen kan arbejde
direkte med børnene og få styrket motivationen og mindsket fraværet i tæt
samarbejde med forældrene.

Indsatsen vil ikke kun være forbeholdt børn og unge, der har
en sag i Børn og Familie, men tiltænkes alle børn og unge med bekymrende
fravær. En håndholdt indsats målrettet det enkelte barn med bekymrende fravær
kan på denne måde gå hånd i hånd med den samlede indsats for at udvikle
inkluderende læringsmiljøer, en varieret og sammenhængende skoledag og arbejdet
med tidlig opsporing og tidlig indsats.

Den store forskel på udsatte og ikke-udsatte unges faglige
formåen og overgang til ungdomsuddannelser viser, at der ud over håndtering af
fravær og skolevægring er behov for yderligere indsatser, som tager hånd om det
enkelte udsatte barns udfordringer. I [adresse] er der ca. 390 børn og
unge i kommunens folkeskoler, som modtager en indsats fra Børn og Familie.
Disse børn skal følges tættere i forhold til trivsel og faglig udvikling i
skolen både af Børn og Familie og af skolen. Børn og Skole har behov for at
undersøge, hvad der ligger bag den store ulighed og hvilke erfaringer, der er
med individuelle og målrettede indsatser. Arbejdet vil foregå i foråret 2019,
så de første initiativer kan iværksættes fra det kommende skoleår.

Forskning viser, at forældrenes opbakning til skolen er
afgørende for, hvor godt børn og unge klarer sig fagligt. Alle nye indsatser
vil derfor inddrage forældrene som en ressource og hjælpe forældrene til at
understøtte deres børns skolegang.

3.     Omlægning
af indsatsen for udsatte og anbragte unge

Byrådet besluttede med Budget 2019-2022 at omlægge indsatsen
for udsatte og anbragte unge (R-311). Byrådets beslutning medfører en ændret
organisering af opgaveløsningen på udførerområdet i Børn og Familie. Dette
omfatter oprettelsen af særlige ambulante indsatser og lukning af
døgninstitutionen Slottet. Omlægningen til ambulante indsatser er under
implementering. Indsatsernes virkning for de berørte børn, unge og deres
forældre følges tæt, både i forhold til den konkrete sag og i forhold til de
samlede resultater i arbejdet med at forebygge anbringelser.

**ØKONOMI**

Godkendelse af kvalitetsrapporten for Børn og Familie 2018
har i sig selv ingen økonomiske konsekvenser. Hvis indsatsområderne godkendes,
kan det indebære politiske og økonomiske omprioriteringer. Hvis det er
tilfældet, vil det indgå i processen for Budget 2020-2023.

**INDDRAGELSE**

Problemstillingerne omkring udsatte børn og unges skolegang
er så komplekse, at det er nødvendigt at arbejde med tværprofessionelle og
tidlige indsatser. Børn og Skole vil i arbejdet med udsatte børn og unges
skolegang inddrage relevant forskning, andre kommuners erfaringer og forskellige
fagpersoner fra fx skolerne, Børn og Familie og Arbejdsmarkedsområdet, herunder
Ungdommens Uddannelsesvejledning.

**INDSTILLING**

Direktøren for Børn og Skole indstiller til
Byrådet:

1.     At
”Kvalitetsrapport for Børn og Familie 2018” godkendes.

2.     At de
foreslåede indsatser godkendes, og at der gøres status herpå i
kvalitetsrapporten for 2019-2020

3.     At
eventuelle udgiftskrævende tiltag behandles i forbindelse med budgetprocessen
for Budget 2020-2023.

**BESLUTNING**

***Børne- og Skoleudvalget, 7. februar 2019:***

Fraværende:Ingen

Indstilles godkendt.

***Økonomiudvalget, 19. februar 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| Kvalitetsrapport 2018 Børn og Familie | 710-2018-233470 |